CELEX: 32019R0905
Language: el
Date: 2019-03-13 00:00:00
Title: Κατ' εξουσιοδότηση κανονισμός (ΕΕ) 2019/905 της Επιτροπής, της 13ης Μαρτίου 2019, για την τροποποίηση του κατ' εξουσιοδότηση κανονισμού (ΕΕ) 2018/2034 για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021

4.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 145/2
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/905 ΤΗΣ ΕΠΙΤΡΟΠΗΣ
         της 13ης Μαρτίου 2019
         για την τροποποίηση του κατ' εξουσιοδότηση κανονισμού (ΕΕ) 2018/2034 για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Με στόχο την εφαρμογή της υποχρέωσης εκφόρτωσης, το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για αρχική περίοδο που δεν υπερβαίνει τα τρία έτη, με δυνατότητα ανανέωσης για περαιτέρω συνολική περίοδο τριών ετών, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
                  
               
                     (3)
                  
                  
                     Το Βέλγιο, η Ισπανία, η Γαλλία, η Ιρλανδία, οι Κάτω Χώρες και το Ηνωμένο Βασίλειο έχουν άμεσο συμφέρον διαχείρισης της αλιείας στα Βορειοδυτικά Ύδατα. Κατόπιν διαβούλευσης με το Γνωμοδοτικό Συμβούλιο «Βορειοδυτικά ύδατα» και το Γνωμοδοτικό Συμβούλιο «πελαγικά αποθέματα», τα εν λόγω κράτη μέλη υπέβαλαν στις 31 Μαΐου 2018 κοινή σύσταση στην Επιτροπή σχετικά με σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021. Η κοινή σύσταση τροποποιήθηκε στις 30 Αυγούστου 2018.
                  
               
                     (4)
                  
                  
                     Με βάση αυτή την κοινή σύσταση, στον κατ' εξουσιοδότηση κανονισμό (ΕΕ) 2018/2034 της Επιτροπής (2) θεσπίστηκε σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για τα έτη 2019-2021.
                  
               
                     (5)
                  
                  
                     Στις 14 Νοεμβρίου 2018, το Βέλγιο, η Ισπανία, η Γαλλία, η Ιρλανδία, οι Κάτω Χώρες και το Ηνωμένο Βασίλειο υπέβαλαν νέα κοινή σύσταση με την οποία προτείνονται τρεις διορθώσεις στο σχέδιο απορρίψεων που θεσπίστηκε με τον κατ' εξουσιοδότηση κανονισμό (ΕΕ) 2018/2034.
                  
               
                     (6)
                  
                  
                     Σύμφωνα με το άρθρο 18 παράγραφος 2 του κανονισμού (ΕΕ) αριθ. 1380/2013, η Επιτροπή διευκολύνει τη συνεργασία μεταξύ των κρατών μελών διασφαλίζοντας επίσης, εφόσον απαιτείται, την επιστημονική γνωμοδότηση των αρμόδιων επιστημονικών φορέων. Πριν από την έγκριση του κατ' εξουσιοδότηση κανονισμού (ΕΕ) 2018/2034, οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Η νέα κοινή σύσταση προτείνει διορθώσεις τεχνικού χαρακτήρα που καλύπτονται ήδη από τις προαναφερόμενες επιστημονικές γνωμοδοτήσεις.
                  
               
                     (7)
                  
                  
                     Η διοργανική συμφωνία της 13ης Απριλίου 2016 για τη βελτίωση του νομοθετικού έργου, σημείο 28, προβλέπει ότι η Επιτροπή, πριν από την έγκριση κατ' εξουσιοδότηση πράξης, διεξάγει διαβουλεύσεις με εμπειρογνώμονες οι οποίοι ορίζονται από τα κράτη μέλη. Τα μέτρα που προτείνονται στη νέα κοινή σύσταση είναι σύμφωνα με τη γνώμη της ομάδας εμπειρογνωμόνων στον τομέα της αλιείας, η οποία απαρτίζεται από εκπροσώπους 28 κρατών μελών, της Επιτροπής, καθώς και του Ευρωπαϊκού Κοινοβουλίου με την ιδιότητα του παρατηρητή.
                  
               
                     (8)
                  
                  
                     Πρώτον, στη νέα κοινή σύσταση προτείνεται η διόρθωση του ορισμού του «φύλλου Seltra», που περιέχεται στον κατ' εξουσιοδότηση κανονισμό (ΕΕ) 2018/2034, δεδομένου ότι ο εν λόγω ορισμός δεν συνάδει με την κοινή σύσταση της 31ης Μαΐου 2018.
                  
               
                     (9)
                  
                  
                     Δεύτερον, στη νέα κοινή σύσταση προτείνεται η διαγραφή της απαίτησης να χρησιμοποιούνται εργαλεία μεγάλης επιλεκτικότητας στην αλιεία καραβίδας που αλιεύεται με τράτες με πόρτες, δεδομένου ότι η εν λόγω απαίτηση συμπεριλήφθηκε εσφαλμένα στην κοινή σύσταση της 31ης Μαΐου 2018 και, κατά συνέπεια, στον κατ' εξουσιοδότηση κανονισμό (ΕΕ) 2018/2034.
                  
               
                     (10)
                  
                  
                     Τέλος, στη νέα κοινή σύσταση προτείνεται να εξαιρεθεί η βενθοπελαγική αλιεία καλόχτενων από το πεδίο εφαρμογής ορισμένων τεχνικών μέτρων που αποσκοπούν στη βελτίωση της επιλεκτικότητας στη Θάλασσα της Ιρλανδίας, δεδομένου ότι στην κοινή σύσταση της 31ης Μαΐου 2018 και, κατά συνέπεια, στον κατ' εξουσιοδότηση κανονισμό (ΕΕ) 2018/2034 δεν προβλεπόταν να συμπεριληφθεί αυτός ο τύπος αλιείας στο πεδίο εφαρμογής των εν λόγω τεχνικών μέτρων.
                  
               
                     (11)
                  
                  
                     Συνεπώς, ο κατ' εξουσιοδότηση κανονισμός (ΕΕ) 2018/2034 θα πρέπει να τροποποιηθεί αναλόγως.
                  
               
                     (12)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Λαμβάνοντας υπόψη ότι το σχέδιο απορρίψεων που θεσπίστηκε με τον κατ' εξουσιοδότηση κανονισμό (ΕΕ) 2018/2034 εφαρμόζεται από την 1η Ιανουαρίου 2019, ο παρών κανονισμός θα πρέπει να εφαρμοστεί αναδρομικά από την 1η Ιανουαρίου 2019,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ' εξουσιοδότηση κανονισμός (ΕΕ) 2018/2034 τροποποιείται ως εξής:
            
                        (1)
                     
                     
                        Στο άρθρο 2, η παράγραφος 2 αντικαθίσταται από το ακόλουθο κείμενο:
                        
                           «2.   Ως “φύλλο Seltra” νοείται διάταξη επιλεκτικότητας η οποία:
                           
                                       α)
                                    
                                    
                                       αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) ή από ένα άνω φύλλο δικτυώματος μεγέθους ματιών τουλάχιστον 300 mm (τετράγωνων ματιών), τοποθετημένο σε κυτιοειδές τμήμα τεσσάρων φύλλων, στο ευθύγραμμο τμήμα του σάκου·
                                    
                                 
                                       β)
                                    
                                    
                                       είναι μήκους τουλάχιστον 3 μέτρων·
                                    
                                 
                                       γ)
                                    
                                    
                                       απέχει το πολύ 4 μέτρα από το σχοινί του σάκου· και
                                    
                                 
                                       δ)
                                    
                                    
                                       εκτείνεται κατά το πλήρες πλάτος του άνω φύλλου του κυτιοειδούς τμήματος της τράτας (δηλαδή από τη μία πλευρική νεύρωση στην άλλη).».
                                    
                                 
                     
                  
                        (2)
                     
                     
                        Στο άρθρο 3 παράγραφος 1, το στοιχείο δ) αντικαθίσταται από το ακόλουθο κείμενο:
                        
                                    «δ)
                                 
                                 
                                    καραβίδα (Nephrops norvegicus) που αλιεύεται με τράτες με πόρτες με μέγεθος ματιών 80-110 mm στη διαίρεση ICES 6a εντός δώδεκα ναυτικών μιλίων από την ακτή.».
                                 
                              
                  
                        (3)
                     
                     
                        Στο άρθρο 10 παράγραφος 4, η δεύτερη περίοδος αντικαθίσταται από το ακόλουθο κείμενο:
                        «Η παρούσα διάταξη δεν εφαρμόζεται για σκάφη των οποίων τα αλιεύματα περιέχουν καραβίδες σε ποσοστό μεγαλύτερο του 30 % ή καλόχτενα σε ποσοστό μεγαλύτερο του 85 %.».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 354 της 28.12.2013, σ. 22.
         
            (2)  Κατ' εξουσιοδότηση κανονισμός (ΕΕ) 2018/2034 της Επιτροπής, της 18ης Οκτωβρίου 2018, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021 (ΕΕ L 327 της 21.12.2018, σ. 8).